**POROČILO O IZMENJAVI NA ARTESIS PLANTIJN HOGESCHOOL ANTWERPEN (prvi semester 2018/2019)**

***Kako ste bili zadovoljni z izmenjavo in zakaj?***

Z izmenjavo lahko rečem, da sem več kot le zadovoljna. Pred odhodom je bila v meni neopisljiva mera strahu, za katerega zdaj po koncu lahko rečem, da je bil popolnoma odveč. Že sam začetni pristop profesorjev je bil tak, da nas je z lahkoto potegnil v njihov sistem dela. Trudijo se približati študentom, hkrati pa ostajajo profesionalni.

***Ste imeli redna predavanja v angleščini ali samo občasne konzultacije?***

Imeli smo redna predavanja in vaje v angleščini. Nenehno so nas spodbujali k sodelovanju in hkrati skrbeli za razumevanje s predstavljanjem snovi na različne načine. Predmetnik je bil sestavljen tako, da ni šlo le za profesionalno, pač pa tudi osebnostno rast študentov. Bili smo nagovorjeni k temu, da razmišljamo o trenutnih občutkih, doživljanjih, spremembah. Poleg tega smo svoje znanje preizkusili tudi v praksi, predvsem pri predmetu, kjer smo izvajali projekt.

***Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali?***

Kakovost študija se mi zdi na nivoju. Kljub predhodnih pričakovanjem, da me čaka na Erasmusu več kot dovolj prostega časa, je bil naš urnik precej poln (največ s projektnim delom).

Kot sem že omenila, je pri našem predmetniku šlo tako za profesionalno kot tudi osebnostno rast. Profesorji so nam bili vedno na voljo, odgovori prek e-maila so bili hitri. Pri določenih profesorjih smo imeli tudi možnost individualnih pogovorov, kjer smo dobili dodatna navodila in spodbude za delo.

***Kakšni so življenjski stroški v primerjavi s temi v Sloveniji?***

Življenjski stroški v primerjavi s Slovenijo so nekoliko višji. Hrana in pijača v barih ter restavracijah je seveda visoka, trgovini Lidl in Alvo pa sta primerljivi s Slovenijo. Dodaten strošek, ki ga nismo vajeni v Sloveniji, je pranje v javnih pralnicah, ki pa je v Antwerpnu precej pogosto. Čeprav na prvi pogled deluje zahtevno in drago, je tudi to del šole za življenje, cena pa spet ni tako visoka (srednja velikost stroja okrog 3,5 eur na pranje + 1,5 eur za sušenje).

***Koliko je treba imeti za namestitev?***

Pri namestitvi sem imela srečo, saj sem za sobo plačevala le 300 eur na mesec. Stanovala sem v hiši, kjer je bilo 10 sob, 3 kopalnice in skupna kuhinja. Narodnosti študentov v stavbi so bile mešane, tako Erasmus kot tudi Belgijci. Erasmus skupina smo se bolj povezali med sabo, medtem ko so se belgijske študentke večino časa zadrževale v sobah in niso kazale zanimanja za vzpostavitev stika z nami.

Cene ostalih bivalnih enot (študentski domovi) so bile višje, od 400 pa nekje do 470 eur/mesec.

***Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?***

Nad kampusom, kjer so potekala predavanja in vaje, sem bila pravzaprav zelo navdušena. Ustanova je bila zgrajena pred slabimi 5 leti, kar se odraža na njeni prostornosti in moderni opremi, ne samo učilnic, pač pa tudi knjižnic, hodnikov. V vsakem nadstropju lahko najdeš kotičke za učenje in skupinsko delo, ko je to potrebno.

Artesis Plantijn Hogeschool sprejme nekje od 20 do 25 Erasmus študentov, ki oblikujejo en mednarodni razred. Pomešani smo bili študentje socialnega dela, pedagoške fakultete - specialna pedagogika, predšolski in razredni pouk. Interdisciplinarna povezava je zelo uporabna za vse nas, edino, kar smo jim priporočali na končni evalvaciji, je še več spontanega prepletanja strok in predavanj na to temo.

***Kakšno je mesto? Kako je bilo poskrbljeno za obšolske dejavnosti?***

Ker sem bila v preteklosti vajena le majhnih mestec, se mi je Antwerpen na prvi pogled zdel ogromen. Prvi mesec je bil moj najboljši prijatelj Google Maps, ko se je baterija na telefonu izpraznila, pa zgolj občutek, ki me je vodil po vedno znova drugačnih poteh. Ampak, poudariti moram, da je mesto čudovito. V mestno jedro sem se zaljubila takoj na začetku, predel ob reki je čudovit, ravno tako tudi parki in druga območja za sprehode. Kljub začetnemu lovljenju in iskanju pripadnosti v tej mešanici različnih kultur sem se s časom tam počutila vedno bolj domače.

ESN organizacija je v Antwerpnu precej aktivna in organizira kar nekaj obšolskih dejavnosti za študente na izmenjavi. Ne gre le za zabave, pač pa tudi za različne izlete in na začetku spoznavanje mesta. Moje toplo priporočilo je tudi »Welcome week«, ki ga organizira fakulteta. To je super priložnost za prva spoznavanja novih sošolcev in raziskovanje mesta.

***Kaj priporočate študentom, ki nameravajo iti na študij tja?***

Izkušnjo Erasmus izmenjave bi priporočala prav vsakemu študentu. Pred odhodom nisem povsem razumela besed našega koordinatorja, ki mi je rekel, da gre za zrelostni izpit. Zdaj mi je jasno, kaj je s tem mislil. Bodočim študentom želim sporočiti: ne bojte se stopiti iz svoje cone udobja. Kljub vsem strahovom in težkim trenutkom po vsakem premaganem koraku sledijo toliko intenzivnejši občutki sreče in zadovoljstva. Poleg tega izmenjava pomeni spoznavanje ljudi iz drugih delov sveta, pomeni razširjanje obzorij in razumevanje drugih kultur ter njihovih načinov vedenja, hkrati pa tudi spoznavanje samega sebe in odkrivanje lastnih reakcij v novih, še nepoznanih okoliščinah.

Belgija je država, ki ima poleg Antwerpna mnogo čudovitih mest, vrednih obiska. Poleg tega pa je to država, ki predstavlja nek »center Evrope«. Letalske povezave do drugih držav so zato redne in cenovno ugodne. Izkoristite vse te možnosti in ugodnosti, ki jih prinaša izmenjava, in ne odlašajte, ampak enostavno pojdite.

Lea Roginek

lea.roginek@gmail.com